‘คปภ.’โชว์เบี้ยชีวิต/วินาศพุ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ไตรมาส1รวม9.84หมื่นล้าน เหตุประชาชนแห่ซื้อคุ้มครอง
โพสต์ทูเดย์ — คปภ. เผยไตรมาสแรกเบี้ยประกันชีวิต ประกันภัยรวม 9.84 หมื่นล้านบาท เพิ่มขึ้น 15.89%
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เนื่องจากเศรษฐกิจไทยมีการขยายตัวอย่างต่อเนื่อง ส่งผลให้ธุรกิจประกันภัยไทยในไตรมาสแรกปี 2553 ขยายตัวเพิ่มขึ้นจากช่วงเดียวกันของปีก่อน 15.89% โดยมีเบี้ยประกันภัยรวมทั้งสิ้น 9.84 หมื่นล้านบาท แยกเป็นเบี้ยประกันชีวิต 6.80 หมื่นล้านบาท เพิ่มขึ้น 17.58% เบี้ยประกันวินาศภัย 3.03 หมื่นล้านบาท เพิ่มขึ้น 12.28% 
ด้านจำนวนกรมธรรม์ไตรมาสแรกของปี 2553 มีจำนวนรวมทั้งสิ้น 25.44 ล้านราย เพิ่มขึ้นจากช่วงเดียวกันของปีก่อน 8.37% โดยมีจำนวนเงินเอาประกันภัยรวมทั้งสิ้น 25.65 ล้านล้านบาท 
“เนื่องจากประชาชนมีความรู้ความเข้าใจและตระหนักถึงความสำคัญของการทำประกันภัยมากขึ้น และมีการพัฒนาผลิตภัณฑ์ประกันภัยใหม่ๆ ที่ตรงกับความต้องการของประชาชนมากขึ้น” นางจันทรา กล่าว 
นายมารุต สิมะเสถียร กรรมการผู้จัดการใหญ่ บริษัท ทิพยประกันภัย กล่าวว่า ไตรมาสแรกปี 2553 บริษัทมีกำไรสุทธิ 144.16 ล้านบาท สูงกว่างวดเดียวกันของปีก่อนเกินกว่า 20% เป็นผลมาจากมีกําไรจากการรับประกันภัย 63.14 ล้านบาท เพิ่มขึ้น 20.02% เนื่องจากมีค่าสินไหมทด แทนลดลง มีกําไรจากการลงทุนเพิ่มขึ้น 16.24 ล้านบาท คิดเป็น 39.63% และรายได้จากเงินปันผลเพิ่มขึ้น 
นายวรวิทย์ โรจน์รพีธาดา กรรมการและเลขานุการ บริษัท กรุงเทพประกันภัย กล่าวว่า ไตรมาสแรกปี 2553 บริษัทมีกำไรสุทธิ 387.8 ล้านบาท เพิ่มขึ้น 40.2% เมื่อเทียบกับงวดเดียวกันของปีก่อน และมีกำไรสุทธิต่อหุ้น 5.10 บาท เนื่องจากบริษัทมีกำไรจากการรับประกันภัยยานยนต์ 179.1 ล้านบาท เพิ่มขึ้น 106.6% เมื่อเปรียบเทียบกับงวดเดียวกันของปีก่อน อันเป็นผลจากค่าสินไหมทดแทนที่เกิดขึ้นระหว่างงวดมีอัตราต่ำลงกว่างวดเดียวกันของปีก่อน มีเงินปันผลรับ 126.5 ล้านบาท เพิ่มขึ้น 27.6% และมีกำไรจากการขายหลักทรัพย์และกำไรจากการกลับรายการด้อยค่าของเงินลงทุน 80.4 ล้านบาท เมื่อเปรียบเทียบกับงวดเดียวกันของปีก่อนซึ่งขาดทุน 0.5 ล้านบาท เพิ่มขึ้น 80.9 ล้านบาท คิดเป็น 16,180%